POROČILO KOMISIJE EVROPSKEMU PARLAMENTU IN SVETU o izvajanju Odločbe Evropskega parlamenta in Sveta št. 1608/2003/ES v zvezi s statistiko o znanosti in tehnologiji /* COM/2014/0211 final */





POROČILO KOMISIJE EVROPSKEMU PARLAMENTU IN SVETU o izvajanju Odločbe Evropskega parlamenta in Sveta št. 1608/2003/ES v zvezi s statistiko o znanosti in tehnologiji POVZETEK Uradna statistika o znanosti, tehnologiji in inovacijah v Evropski uniji temelji predvsem na Odločbi Evropskega parlamenta in Sveta št. 1608/2003/ES z dne 22. julija 2003 o pripravi in razvoju statistike Skupnosti o znanosti in tehnologiji[1]. Komisija izvaja to odločbo v tesnem sodelovanju z državami članicami prek regulativnih ukrepov in prostovoljnega zbiranja podatkov ter lastne priprave podatkov s strani statističnega organa Unije (Eurostata). V tem poročilu je ocenjeno izvajanje posameznih statističnih ukrepov iz člena 2 Odločbe. Cilj teh ukrepov je vzpostavitev statističnega informacijskega sistema na področju znanosti, tehnologije in inovacij za podporo politikam EU in njihovo spremljanje. Poročilo zajema predvsem razvojne dosežke od prejšnjega poročila iz leta 2011. Uredbi Komisije (ES) št. 753/2004 in št. 1450/2004 o izvajanju Odločbe št. 1608/2003/ES se nanašata na dve zbiranji podatkov, ki ju statistični organi držav članic redno izvajajo v okviru evropskega statističnega sistema (ESS). Statistika o raziskavah in razvoju (R&R) ter statistika o inovacijah, zbrani v skladu z uredbama, sta skupaj s statistiko o človeških virih v znanosti in tehnologiji, visokotehnoloških dejavnostih in na znanju temelječih storitvah ter patentih postali priznan in splošno navajan referenčni podatek pri spremljanju politike EU na področju znanosti, tehnologije in inovacij. Zbiranje podatkov o znanosti, tehnologiji in inovacijah bo od referenčnega leta 2012 naprej postopoma vključeno v okvir nove Izvedbene uredbe Komisije (EU) št. 995/2012, z začetkom veljavnosti za prenose podatkov od oktobra 2013. Uredbi Komisije (ES) št. 753/2004 in št. 1450/2004 sta s tem razveljavljeni. Kakovost statističnih podatkov je postala pomembnejša zaradi zahtev glede oblikovanja politike in njenega spremljanja ter zlasti zaradi dejstva, da se cilji politike določajo na podlagi statističnih podatkov. V strategiji Evropa 2020 je določen natančen cilj dviga ravni kombiniranih javnih in zasebnih naložb v R&R na 3 % BDP. Zato je najpomembnejše, da je kakovost meritev (še naprej) na visoki ravni. S sprejetjem navedenih uredb Komisije o izvajanju Odločbe št. 1608/2003/ES se je povečala kakovost podatkov o znanosti, tehnologiji in inovacijah. Temu so sledile postopne in stalne izboljšave ter pozorno spremljanje kakovosti. Cilj dogovarjanja glede mednarodnih standardov in metodologije ter njihovega izvajanja in stalnih razprav o njihovi pomembnosti v dinamičnem okolju za ocenjevanje je zagotavljanje posodobljene statistike najboljše kakovosti. Pri nadaljnjih dejavnostih na področju razvoja statistike o znanosti, tehnologiji in inovacijah bodo upoštevane prednostne naloge politike in razvoj ESS kot celote. Ob upoštevanju prednostnih nalog, določenih v strategiji Evropa 2020 in njenih spremljajočih ukrepih, se bo poskušalo doseči ravnotežje med novimi rešitvami in ukrepi za dodatno izboljšanje obstoječe statistike o znanosti, tehnologiji in inovacijah. Z vključitvijo statistike o R&R in statistike o inovacijah v prihodnjo „okvirno uredbo o vključitvi statistike podjetij“, o kateri se trenutno razpravlja v okviru ESS, bo okrepljena povezava z drugimi statistikami podjetij. POROČILO KOMISIJE EVROPSKEMU PARLAMENTU IN SVETU o izvajanju Odločbe Evropskega parlamenta in Sveta št. 1608/2003/ES v zvezi s statistiko o znanosti in tehnologiji 1. UVOD To je tretje poročilo o izvajanju, ki ga je Komisija predložila Evropskemu parlamentu in Svetu v skladu s členom 5 Odločbe št. 1608/2003/ES (v nadaljnjem besedilu: Odločba). Prvo poročilo je bilo sprejeto 14. decembra 2007[2], drugo pa 11. aprila 2011[3]. V zvezi s tem je treba omeniti več nedavnih političnih pobud. Evropski svet je junija 2010 sprejel strategijo Evropa 2020 za delovna mesta ter pametno, trajnostno in vključujočo rast[4]. Prav tako je potrdil pet krovnih ciljev EU, pri čemer je eden od njih izboljšanje pogojev za inovacije, raziskave in razvoj, zlasti dvig ravni kombiniranih javnih in zasebnih naložb v R&R na 3 % BDP. Komisija je v svojem sporočilu o vodilni pobudi Unija inovacij z dne 6. oktobra 2010[5] predlagala dodatni kazalnik, ki izraža intenzivnost R&R in inovacij, ter letni sistem kazalnikov uspešnosti za raziskave in inovacije v Uniji za spremljanje splošnega napredka v zvezi z uspešnostjo. Komisija je 17. julija 2012 sprejela sporočilo o okrepljenem partnerstvu za odličnost in rast v evropskem raziskovalnem prostoru[6]. V njem je pozvala k nujnim strukturnim spremembam v Evropi v okviru partnerstva med državami članicami in zainteresiranimi organizacijami, da se pravočasno zagotovijo oprijemljivi ukrepi za izboljšanje ravni odličnosti evropskega javnega raziskovalnega sistema. Kot del te pobude je bil na podlagi kazalnikov za ukrepe za spremljanje političnih reform evropskega raziskovalnega prostora (ERP) in njihovega izvajanja razvit trden mehanizem spremljanja ERP, ki zagotavlja preglednost za Svet, Evropski parlament in znanstveno skupnost ter podlago za prihodnje odločitve Komisije. V svojem novejšem sporočilu z dne 13. septembra 2013[7] je Komisija predstavila kazalnik za merjenje uspešnosti rezultatov inovacij. Kazalnik naj bi oblikovalcem politik pomagal pri vzpostavljanju novih ali okrepljenih ukrepov za odpravo ozkih grl, ki inovatorje ovirajo pri prenosu zamisli v proizvode in storitve, ki bi lahko bili uspešni na trgu. V tem poročilu je ocenjeno izvajanje statističnega informacijskega sistema na področju znanosti, tehnologije in inovacij (ZTI), ki ga zahteva Odločba ter se široko uporablja za podporo povezanih politik EU in njihovo spremljanje. Poročilo zajema predvsem razvojne dosežke od prejšnjega poročila iz leta 2011. Prvi del se nanaša na izvajanje ukrepov iz člena 2 Odločbe. Temu sledijo poglavja o kakovosti podatkov, stroških in statistični obremenitvi. Zadnje poglavje je namenjeno prihodnjim ukrepom. 2. IZVAJANJE ODLOČBE 2.1 Regulativni ukrepi Komisija izvaja Odločbo z regulativnimi ukrepi in prostovoljnim zbiranjem podatkov v državah članicah ter z Eurostatovo pripravo lastne statistike. Leta 2004 sta začeli veljati dve izvedbeni uredbi: • Uredba Komisije (ES) št. 753/2004[8], ki se osredotoča predvsem na statistiko o R&R, zajema pa tudi statistiko o človeških virih v znanosti in tehnologiji (HRST), visokotehnoloških dejavnostih, na znanju temelječih storitvah in patentih ter drugo statistiko na področju znanosti in tehnologije (brez dodeljevanja nalog neposredno državam članicam ali ESS na splošno); in • Uredba Komisije (ES) št. 1450/2004[9] o statistiki Skupnosti o inovacijah. Statistika o R&R in statistika o inovacijah, zbrani v skladu z navedenima uredbama, sta postali priznan in splošno navajan referenčni podatek pri spremljanju politike EU. Leta 2012 sta bili uredbi iz leta 2004 nadomeščeni z Izvedbeno uredbo Komisije (EU) št. 995/2012[10], s katero so bile spremenjene tudi podrobne zahteve za statistiko o R&R, statistiko o drugih znanstvenih in tehnoloških dejavnostih ter statistiko o inovacijah. Potreba po novi izvedbeni uredbi se je pojavila predvsem s sprejetjem strategije Evropa 2020 in njenih različnih vodilnih pobud, skupaj s spremljanjem ERP, ki so pozivale k sporazumu o okviru statističnega spremljanja za ustrezne politike EU. Za ohranjanje čim bolj ustreznega niza podatkov o ZTI za uporabnike morajo uporabljeni kazalniki temeljiti na statistiki in spremenljivkah, ki jih države članice redno pripravljajo in so čim bolj zajete v statistični zakonodaji. Z uredbo, v kateri sta opredeljena zahtevana statistična enota in enotno poročanje o kakovosti, je bil storjen tudi korak naprej k usklajevanju statistike o R&R in statistike o inovacijah ter krepitvi povezave s splošno statistiko podjetij. 2.2 Glavni dosežki Glavni dosežki v obdobju, ki ga zajema to poročilo, so naslednji: • stalna rast obsega priprave podatkov o izdatkih za R&R in podatkov o osebju, zbranih v različnih razsežnostih in razčlenitvah, ki temeljijo na priročniku Frascati (OECD 2002); • dosežen sporazum glede dodatne razčlenitve podatkov o „R&R, ki se financirajo iz tujine“; • razvita metodologija za merjenje nadnacionalno usklajenih raziskav v Evropi (kot del sredstev državnega proračuna ali postavk za R&R – GBAORD); • začetek celovitejšega zbiranja informacij o javnem financiranju R&R na področju IKT v poslovnem sektorju; • priprava raziskovanja o inovacijah v Skupnosti leta 2012 na podlagi priročnika iz Osla (OECD, Eurostat 2005) za merjenje uspešnosti podjetij na področju inovacij z uporabo usklajene raziskovalne metodologije in vprašalnika, vključno z ad hoc modulom o strategijah in ovirah za doseganje ciljev podjetij (povečanje prometa, tržnega deleža ali dobička; znižanje stroškov); • hitrejši dostop do podatkov iz raziskovanja o inovacijah v Skupnosti na ravni posameznih podjetij („mikropodatki“) prek zavarovanega prostora Eurostata (SAFE Centre) in z izdajami CD-ROM-ov za zunanje raziskovalce; dostop zdaj vključuje tudi niz podatkov za leto 2010; • boljša kakovost in usklajenost podatkov o ZTI prek vzpostavljenega poročanja o kakovosti in uvedbe novih ukrepov za kakovost; • začetek dela za poenostavitev prenosa nacionalnih podatkov in metapodatkov s spodbujanjem uporabe skupnih orodij ESS za podpiranje učinkovitejšega in bolj standardiziranega postopka priprave podatkov; • bolj pravočasno objavljanje začasnih in končnih podatkov zaradi izboljšanih postopkov priprave podatkov v ESS in bolj zanesljivega izvajanja nadaljnjega spremljanja; • vzpostavitev redne priprave podatkov o zaposlenosti v dejavnostih, ki temeljijo na znanju, z uporabo dogovorjene metodologije za klasifikacijo takšnih dejavnosti; • začetek redne obdelave statističnih podatkov o blagovnih znamkah Skupnosti in modelih Skupnosti leta 2013; • omogočena objava poročila Komisije o vlogi žensk v znanosti z naslovom She Figures leta 2012 z razčlenitvijo podatkov o R&R in statistiki o človeških virih v znanosti in tehnologiji (HRST) po spolu, kadar je ustrezno; in • posodobitev klasifikacij, uporabljenih za statistiko o ZTI, za uskladitev z njihovimi revidiranimi različicami (glede na gospodarsko dejavnost – NACE, tržne izdelke – SITC, izobrazbo – ISCED, poklic – ISCO in ozemlja – NUTS). Glavni način za izkazovanje podrobnih podatkov o ZTI in s tem povezane dokumentacije je spletna statistična zbirka podatkov Eurostata (Eurobase). Komisija podatke o ZTI izkazuje tudi v več poročilih o politiki (npr. povezanimi s strategijo Evropa 2020 in ERP). 2.3 Izvajanje statistike o ZTI v državah članicah Nacionalno zbiranje podatkov se je in se bo še naprej ponovno prilagajalo, da bi izpolnilo zahteve glede revidiranih podatkov iz Izvedbene uredbe Komisije (EU) št. 995/2012. Novi podatki so bili prvič zahtevani decembra 2013 za GBAORD, junija 2014 za inovacije in junija 2015 za R&R. Nekaj tega dela je bilo začetega že med pilotno fazo zbiranja novih ali revidiranih podatkov. Izpolnjevanje zahtev glede obveznega zagotavljanja podatkov s strani držav članic je zelo zadovoljivo in se nadalje spremlja letno v dveh formalnih krogih poročanja. Število držav članic z manjkajočimi začasnimi podatki o R&R se je na primer leta 2013 zmanjšalo na eno (in dve oziroma tri v letih 2011 in 2012). To izboljšanje stanja je omogočilo objavo ciljnega kazalnika R&R v EU v 16 oziroma 14 dneh po koncu datuma za obvezno predložitev (31. oktober) leta 2012 in 2013. Pred tem so bile zamude 30 do 40 dni. Težave v zvezi z obsegom in zamudami pri predložitvi podatkov so večinoma omejene na posamezne primere, ki vplivajo na nacionalne sisteme za pripravo podatkov (npr. začasno pomanjkanje sredstev, obsežnejša preureditev sistema priprave). 3. KAKOVOST PODATKOV Okvir za kakovost podatkov statistike o ZTI je Kodeks ravnanja evropske statistike[11]. Ta zajema 15 glavnih načel, od katerih se jih več nanaša na splošne institucionalne pogoje (strokovna neodvisnost ali ustreznost virov) organov in organizacij držav članic, ki prispevajo k splošni kakovosti evropske statistike. Druga načela, kot je metodologija, določena v priročnikih, so mednarodno priznana in pogosto ocenjena v okviru skupnih prizadevanj z državami članicami. Več načel v zvezi s kakovostjo, ki so neposredno povezana z raziskovanje ZTI (med drugim točnost, skladnost in primerljivost), je zajetih in spremljanih v okviru rednega poročanja o kakovosti. Eurostat zbira nacionalna poročila o kakovosti glede statistike o R&R in GBAORD od leta 2007, za vsak krog raziskovanja o inovacijah Skupnosti, ki se izvaja na dve leti, pa jih zbira od leta 2004. Resne pomanjkljivosti niso bile ugotovljene. Ugotovljeno pa je bilo nadaljnje spremljanje statistike o R&R v obliki nacionalnih akcijskih načrtov za izboljšanje kakovosti statistike o R&R (leta 2011), zlasti na področjih boljšega določanja in rednega posodabljanja okvirne populacije izvajalcev R&R (podjetij, za katera je znano ali se predvideva, da izvajajo R&R). Izzivi iz raziskovanja o inovacijah so večinoma povezani z vprašanji glede meritev. Stalno si je treba prizadevati za zgoščeno, vendar natančno dajanje informacij anketiranim podjetjem o tem, kaj se od njih zahteva (novi ali znatno izboljšani izdelki in postopki), in jih spodbujati k obdelavi želenih podatkov. Podobno še naprej ostaja izziv količinska opredelitev prihodkov od inovativnih izdelkov in izdatkov za inovacije. Sinteza poročil o kakovosti raziskovanj o inovacijah je objavljena v spletni zbirki podatkov skupaj s podatki. Z Izvedbeno uredbo Komisije (EU) št. 995/2012 je postalo poročanje o kakovosti z letom 2013 del obveznega zagotavljanja podatkov. 4. STROŠKI IN OBREMENITEV 4.1 Statistika o ZTI v ESS V najnovejši Eurostatovi splošni analizi obremenitve poročanja in stroškov priprave statistike v državah članicah, ki je bila izvedena za leto 2010, so bili stroški priprave statistike o ZTI (R&R in inovacije) ocenjeni kot „srednji“, obremenitev poročanja pa kot „srednja/visoka“. Statistika o ZTI je bila ocenjena podobno kot druga področja statistike, ki so bila del splošnega ocenjevanja, z nekoliko nižjimi stroški priprave in višjo obremenitvijo poročanja kot statistika podjetij na splošno. 4.2 Zbiranje podrobnih podatkov o stroških in obremenitvi Izvajajo se redni poskusi zbiranja podatkov o stroških in obremenitvi za zbirke podatkov o ZTI. Pri poročanju o kakovosti se zahtevajo natančne številke, vendar se je izkazalo, da je težko pridobiti usklajene podatke, ki omogočajo primerjavo ali ocenjevanje skupnih stroškov. Veliko držav članic je poudarilo, da ne bo mogoče ločiti stroškov raziskovanj za R&R in inovacije ter zbiranja podatkov od statistike podjetij in s tem povezane statistike ali od podobnih dejavnosti, ki temeljijo le na nacionalnih potrebah. Kadar so podatki na voljo, se med državami članicami in institucijami znotraj držav članic razlikujejo tudi metodologije poročanja, kar onemogoča pomembne primerjave ali objavo posameznih ocen stroškov. V 13 od 15 držav članic, za katere so podatki na voljo, je glede na navedene pridržke povprečna obremenitev, ki se izmeri ob upoštevanju časa, porabljenega za izpolnjevanje vprašalnika o R&R za poslovni sektor za referenčno obdobje 2009, med 0,3 do 6 ur. O izjemni vrednosti 11 ur sta poročali dve državi članici. Veliko manj podatkov je na voljo za druge gospodarske sektorje, čeprav se zdi, da so obdobja porabljenega časa za izpolnjevanje vprašalnika o R&R v vladnem sektorju in visokem šolstvu veliko daljša kot v poslovnem sektorju, kljub temu pa so si medsebojno sorazmerno blizu. Kar zadeva raziskovanje o inovacijah Skupnosti, so informacije, vključene v poročanje o kakovosti iz obdobij raziskovanj 2008 in 2010, pokazale, da je bil čas, ki so ga inovativna podjetja porabila za izpolnjevanje vprašalnika, med 0,48 in več kot 3 urami. Samo dve državi sta poročali, da je bilo leta 2010 potrebnega več časa za izpolnjevanje vprašalnika kot leta 2008. Neinovativna podjetja so leta 2010 za izpolnjevanje vprašalnika porabila med 0,24 in 1,85 ure. Štiri od desetih držav so poročale o višjih stroških leta 2010 kot leta 2008, v petih so bili stroški nižji, ena pa je poročala o enakih stroških za obe leti. 4.3 Eurostatovo sofinanciranje zbiranja podatkov o ZTI v državah članicah Pozivom za zbiranje predlogov o pomoči v letih 2006 in 2009 je sledilo več podobnih pozivov v okviru proračuna Komisije za leto 2011 za sofinanciranje neobveznih delov zbiranja podatkov o R&R ali inovacijah ali za študijo izvedljivosti oblikovanja novih kazalnikov ali financiranja raziskovanj o razvoju poklicne poti oseb z doktoratom (CDH). Leta 2011 je skupna dodelitev sredstev za statistiko o ZTI znašala 1 019 974 EUR za 13 držav članic in Norveško. Programi Phare za več upravičencev za statistično sodelovanje, program prehodnih virov za več upravičencev za statistično integracijo in instrument za predpristopno pomoč (programi v obdobju 2004–2011) vključujejo sofinanciranje v skupni višini 1 518 105 EUR za izvajanje raziskovanj na področju R&R, inovacij in CDH v pridruženih tretjih državah in državah članicah, ki so se pridružile Uniji leta 2004 ali pozneje. 5. NADALJNJI RAZVOJ STATISTIKE O ZTI 5.1 Spremembe okolja Sporočilo Komisije o viziji za evropsko statistiko[12] poziva k bolj celostnim in inteligentnejšim pristopom k proizvodnji statistike. To zajema vključevanje statističnih orodij, večjo uporabo upravnih virov ter poenostavitev in izboljšanje statističnega zakonodajnega okolja za pridobitev več v prihodnost usmerjenih statističnih podatkov, izboljšanje produktivnosti in zmanjšanje obremenitve poročanja. Zdaj, ko so izvedbeni predpisi za statistiko o ZTI bolj dosledno predstavljeni v Izvedbeni uredbi Komisije (EU) št. 995/2012, bo naslednji korak okrepiti povezavo z drugo statistiko podjetij z vključitvijo statistike o R&R in statistike inovacijah v prihodnjo „okvirno uredbo o vključitvi statistike podjetij“, o kateri se trenutno razpravlja z ESS. To bo zagotovilo tudi naslednjo priložnost za ponovno oceno obvezne vsebine podatkov o R&R in inovacijah. Nacionalni statistični organi so v zadnjih letih ob različnih priložnostih poročali o pomanjkanju sredstev, kar zbuja resno zaskrbljenost glede njihove sposobnosti za izpolnjevanje obstoječih ali novih zahtev ESS. Določanje prednostnih nalog je zato za obstoječe in načrtovane statistične dejavnosti bolj pomembno kot kdaj koli prej. 5.2 Izboljšanje in ocenjevanje obstoječe statistike o ZTI Statistika mora biti zanesljiva in ustrezati svojemu namenu. Z izčrpno uporabo rednega spremljanja skladnosti in sistematičnega zbiranja poročil o kakovosti se bosta stalno pregledovali ustreznost in kakovost obstoječih zbirk podatkov, zlasti o R&R in inovacijah. To je zdaj celo še pomembneje, ker se bo strategija Evropa 2020 deloma spremljala na podlagi niza kazalnikov ZTI. Za statistiko o R&R so nadaljujejo prizadevanja za zagotovitev, da temeljne podatke sporočijo vsi izvajalci R&R (ali jih vsaj ocenijo, kadar je potrebno, ne glede na to, ali so predhodno znani) in da to zajema vse gospodarske sektorje in podsektorje ter operativne enote vseh velikosti, tj. vse izdatke in osebje v gospodarstvu v določenem času. Za evropsko statistiko o inovacijah bo izvedena ocena v zvezi s tem, ali bi se z razširitvijo obsega (na vse poslovne dejavnosti, celotno gospodarstvo) dodalo dovolj novih informacij, ki bi upravičile dodatna potrebna sredstva, in ali bi bilo to metodološko izvedljivo. Z novim delom se bodo izvedle izboljšave obstoječe statistike o ZTI, kjer je to v obojestransko korist, v sodelovanju z OECD in drugimi mednarodnimi organizacijami, s katerimi je bilo usklajevanje že pospešeno. To vključuje stalno prizadevanje za revizijo metodoloških referenčnih priročnikov. 5.3 Novi kazalniki, nove vrste uporabe V sedanjem okolju ESS predstavlja odzivanje na potrebe novih uporabnikov, zlasti v smislu manjšega ali večjega proračuna, poseben izziv. Vendar bo skupnost uporabnikov pogosto zahtevala nove kazalnike in nove vire podatkov. Delo na področju razvoja, pri katerem se bodo poleg obstoječih virov podatkov uporabljali tudi novi kazalniki, novi viri podatkov in celo dodatne razčlenitve obstoječih podatkov (ker lahko zajemajo večje vzorce ali metodološko delo), se bo izvajalo šele po temeljitem pregledovanju in, kolikor je mogoče, analizi stroškov/koristi. V tem okviru bodo uporabljeni tudi študije izvedljivosti in pilotna raziskovanja. Nadaljnja internacionalizacija R&R, inovacij in drugih dejavnosti podjetij predstavlja na splošno celo dodatne izzive za zbiranje statistike o ZTI zdaj in v prihodnosti. To vključuje pridobivanje novih statističnih podatkov o internacionalizaciji, pa tudi obvladovanje raziskovanj podjetij v bolj globaliziranem svetu in s tem bolj celovitem okolju. Evropski sistem nacionalnih in regionalnih računov (ESA 2010)[13] je najnovejši mednarodno združljiv računovodski okvir EU, ki se uporablja za sistematičen in podroben opis gospodarstva. Izvajati se bo začel septembra 2014. Glavna razlika v primerjavi s prejšnjo različico (ESA 95) je obravnavanje R&R kot investicij in ne kot vmesne potrošnje. Z drugimi besedami, namesto da bi se dejavnosti R&R obravnavale kot dejavnosti, ki zagotavljajo vmesni input za glavno proizvodnjo podjetja, se zdaj obravnavajo kot lastni rezultat, kar se kaže v povečanju BDP držav. Ta sprememba uvaja nove zahteve za natančnejše in obsežnejše meritve R&R. V zvezi z revizijo priročnika Frascati, ki jo je vodila OECD, se trenutno proučuje, v kakšni meri lahko raziskovanja na področju R&R prispevajo h kapitalizaciji R&R in kakšne spremembe bi bilo mogoče uvesti. [1] Odločba Evropskega parlamenta in Sveta št. 1608/2003/ES z dne 22. julija 2003 o pripravi in razvoju statistike Skupnosti o znanosti in tehnologiji, UL L 230, 16.9.2003, str. 1. [2] Poročilo Komisije Svetu in Evropskemu parlamentu o izvajanju Odločbe št. 1608/2003/ES Evropskega parlamenta in Sveta. COM(2007) 801. [3] Poročilo Komisije Evropskemu parlamentu in Svetu o izvajanju Odločbe št. 1608/2003/ES Evropskega parlamenta in Sveta v zvezi s statistiko o znanosti in tehnologiji. COM(2011) 184. [4] Sklepi Evropskega sveta z dne 17. junija 2010. CO EUR 9, CONCL 2. [5] Sporočilo Komisije Evropskemu parlamentu in Svetu, Evropskemu ekonomsko-socialnemu odboru in Odboru regij o vodilni pobudi iz strategije Evropa 2020 Unija inovacij. COM(2010) 546. [6] Sporočilo Komisije Evropskemu parlamentu in Svetu, Evropskemu ekonomsko-socialnemu odboru in Odboru regij o okrepljenem partnerstvu za odličnost in rast v Evropskem raziskovalnem prostoru. COM(2012) 392 final. [7] Sporočilo Komisije Evropskemu parlamentu in Svetu, Evropskemu ekonomsko-socialnemu odboru in Odboru regij o merjenju rezultatov inovacij v Evropi: novemu kazalniku naproti. COM(2013) 624 final. [8] Uredba Komisije (ES) št. 753/2004 z dne 22. aprila 2004 o izvajanju Odločbe št. 1608/2003/ES Evropskega parlamenta in Sveta glede statistike o znanosti in tehnologiji, UL L 118, 23.4.2004, str. 23. [9] Uredba Komisije (ES) št. 1450/2004 z dne 13. avgusta 2004 o izvajanju Odločbe št. 1608/2003/ES Evropskega parlamenta in Sveta o pripravi in razvoju statistike Skupnosti o inovacijah, UL L 267, 14.8.2004, str. 32. [10] Izvedbena uredba Komisije (ES) št. 995/2012 z dne 26. oktobra 2012 o določitvi podrobnih pravil za izvajanje Odločbe Evropskega parlamenta in Sveta št. 1608/2003/ES o pripravi in razvoju statistike Skupnosti o znanosti in tehnologiji, UL L 299, 27.10.12, str. 18. [11] Priporočilo Komisije o neodvisnosti, celovitosti in odgovornosti statističnih organov držav članic in Skupnosti. COM(2005) 217. [12] Sporočilo Komisije Evropskemu parlamentu in Svetu o metodi proizvodnje statistike EU: vizija za naslednje desetletje. COM(2009) 404. [13] Uredba (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji, UL L 174, 26.6.2013, str. 1.